Frans behaal 100-tal teen Bulle | Netwerk24
Deur Stephen Nell 06 Februarie 2020 15:10
Frans Malherbe het goeie rede om dié week in ’n vrolike luim te wees. Foto: Gallo Images
Die Springbok-vaskopstut Frans Malherbe draf Saterdag vir ’n 100ste keer vir die Stormers uit in hul Superrugby-wedstryd teen die Bulle op Nuweland.
Malherbe (28), in sy tiende jaar by die Stormers, sak in die voorry saam met Scarra Ntubeni (haker) en Steven Kitshoff (loskopstut).
Ntubeni vervang die beseerde Bongi Mbonambi op haker, terwyl Kitshoff die leisels as kaptein neem weens Siya Kolisi se kniebesering.
In die enigste ander verandering aan die span wat verlede naweek se oorwinning oor die Hurricanes begin het, speel Johan du Toit in Kolisi se plek op agtsteman.
Chad Solomon is die haker op die plaasvervangersbank, terwyl Jean-Luc du Plessis vir Rikus Pretorius daar vervang. Du Plessis gee vir die Stormers ’n versekeringspolis op losskakel indien Damian Willemse vervang moet word.
Juarno Augustus en Cobus Wiese, wat verlede week nog op die krukkelys was, is ook in die 23-tal. Wiese sal die slotposisie dek, terwyl Augustus en Ernst van Rhyn as losvoorspelers opgestuur gaan word.
Dillyn Leyds, Sergeal Petersen, Ruhan Nel, Jamie Roberts, Seabelo Senatla, Damian Willemse, Herschel Jantjies, Johan du Toit, Pieter-Steph du Toit, Jaco Coetzee, Chris van Zyl, Salmaan Moerat, Frans Malherbe, Scarra Ntubeni, Steven Kitshoff (k). PLAASVERVANGERS: Chad Solomon, Ali Vermaak, Wilco Louw, Cobus Wiese, Ernst van Rhyn, Juarno Augustus, Godlen Masimla, Jean-Luc du Plessis.
Meer oor: John Dobson | Frans Malherbe | Kaapstad | Nuweland | Derby | Rugby | Bulle | Stormers | Sewesrugby